Broj: 711-I-614-M-77/22-03-17

Zagreb, **16. veljače** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Dražena Srpaka, gradonačelnika Grada Murskog Središća,** za davanjem mišljenja Povjerenstva, na 159. sjednici, održanoj **16. večjače** 2022., daje sljedeće:

**MIŠLJENJE**

1. **Na temelju članka 18. stavka 5. ZSSI/21-a, obveznik Dražen Srpak, gradonačelnik Grada Murskog Središća, može istovremeno uz obnašanje navedene dužnosti obavljati funkciju člana Nadzornog odbora udruge Centar za intervenciju u djetinjstvu MURID, ukoliko već nije član upravnog ili nadzornog tijela dvije udruge, ali bez prava na naknadu ili primanje dara u toj ulozi, osim na naknadu putnih i drugih opravdanih troškova, te je dužan u imovinskoj kartici navesti podatak o obavljanju navedene funkcije u udruzi.**
2. **Sukladno članku 9. ZSSI/21-a, upućuje se obveznika Dražena Srpaka da okolnost prijave udruge iz točke I. izreke u javnim natječajima za dodjelu sredstava koje bi eventualno provodio Grad Mursko Središće deklarira članovima Gradskog vijeća Grada Murskog Središća, javnosti te drugim osobama koje u tom sudjeluju, da se izuzme od svakog oblika sudjelovanja u tim natječajima te da za postupanje ovlasti svog zamjenika, a ako bi sredstva za ovu udrugu bila planirana u Proračunu, obveznik je dužan unaprijed javnosti i članovima Gradskog vijeća deklarirati navedenu okolnost, radi skretanja pozornosti na potrebu povećane kontrole prilikom dodjele i utroška sredstava.**

Obrazloženje

Zahtjev za davanjem mišljenja Povjerenstva podnio je Dražen Srpak, gradonačelnik Grada Murskog Središća. U knjigama ulazne pošte Povjerenstva zahtjev je zaprimljen 11. veljače 2022. pod poslovnim brojem 711-U-2732-M-77/22-01-3, povodom kojeg se vodi predmet broj M-77/22.

Člankom 3. stavkom 1. podstavkom 34. ZSSI/21-a propisano je da su gradonačelnici i njihovi zamjenici obveznici u smislu Zakona, stoga je Dražen Srpak povodom obnašanja dužnosti gradonačelnika Grada Murskog Središća dužan pridržavati se odredbi navedenog Zakona.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da dužnost gradonačelnika Grada Murskog Središća obnaša profesionalno uz primanje plaće te da je odlukom Skupštine udruge Centrar za intervenciju u djetinjstvu MURID dana 29. prosinca 2021. izabran na funkciju člana Nadzornog odbora navedene udruge.

Nadalje navodi da za obavljanje ove funkcije ne prima naknadu te da je člankom 7. točkom d) ZSSI/21-a obveznicima zabranjeno primiti dodatnu naknadu za poslove obnašanja javnih dužnosti, ali nije zabranjeno obavljati funkciju u nadzornom tijelu udruge.

Obveznik traži mišljenje Povjerenstva može li za vrijeme profesionalnog obnašanja dužnostigradonačelnika Grada Murskog Središća obavljati funkcija člana Nadzornog odbora Centra za intervenciju u djetinjstvu MURID.

Uvidom u Registar udruga, utvrđeno je da pod registarskim brojem 20001150 upisana udruga Centar za intervenciju u djetinjstvu MURID.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Obavljanje funkcije člana Nadzornog odbora Centra za intervenciju u djetinjstvu MURID predstavlja nadzornu funkciju u istoj udruzi, u smislu članka 18. stavka 5. ZSSI/21-a.

Stoga obveznik Dražen Srpak, na temelju navedene zakonske odredbe, može istovremeno uz obnašanje dužnosti gradonačelnika Grada Murskoj Središća obavljati funkciju člana Nadzornog odbora navedene udruge, ukoliko već ne obavlja funkciju u upravnom ili nadzornom tijelu druge dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pri čemu je dužan u imovinskoj kartici navesti podatak o obavljanju ove funkcije u udruzi, sukladno odredbama ZSSI/21-a i Pravilnika o imovinskoj kartici obveznika ZSSI-a.

Sukladno članku 9. ZSSI/21-a, upućuje se obveznika Dražena Srpaka, ukoliko bi Grad Mursko Središće provodio javne natječaje za dodjelu sredstava udrugama koje djeluju na području Grada u kojem bi se prijavila ista udruga, čime bi nastupile okolnosti potencijalnog sukoba interesa, da deklarira okolnost obavljanja funkcije u udruzi članovima Gradskog vijeća Grad Murskog Središća te drugim osobama koje u postupku poduzimaju radnje, te da se izuzme od sudjelovanja u postupku dodjele sredstava i potpisivanja ugovora i za to ovlasti svog zamjenika, obzirom da ne može biti nepristran kada odlučuje o dodjeli sredstava pravnoj osobi koja je s njim povodom obavljanja ove funkcije interesno povezana.

Ukoliko bi ista udruga ostvarivala proračunska sredstva od Grada Murskog Središća temeljem dokumenta koji se usvaja uz Proračun ili bi ista bila planirana u Proračunu, s obzirom da se ne može izuzeti iz donošenja cjelokupnog Proračuna, obveznik je dužan unaprijed javnosti i članovima Gradskog vijeća deklarirati ovu okolnost i time im ukazati da su osigurana financijska sredstva udruzi s kojom je interesno povezan, jer im se na taj način skreće pozornost na procjenjivanje opravdanosti dodjele te na potrebu povećane kontrole prilikom dodjele i utroška sredstava.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Dražen Srpak, putem e-mail adrese
2. Objava na internetskoj stranici Povjerenstva
3. Pismohrana